En fersk video viser ungdom som herjer på veiene ved Øvrebø i Vennesla kommune, natt til 17. mai. Hos sjef for utrykningspolitiet på Sørlandet, Øystein Krogstad, kommer reaksjonen raskt.

Den erfarne UP-sjefen har sett mye rart norske veier. Men dette tar kaka.

– Å i heiteste. Hva er dette for noe? Nei og nei, dette er helt på styr, er hans umiddelbare reaksjon.

UP-sjef for Rogaland og Ader, Øystein Krogstad. Foto: Pål Tegnander / NRK

Mener sjåfører ikke ser konsekvensene

– De har jo ikke kontroll på det de steller med, og skulle det komme noen andre på den strekningen så tør jeg ikke tenke på hva som hadde skjedd, sier Krogstad når han får summet seg.

Han mener sjåførene ikke er klar over konsekvensene av kjøringen.

– Jeg kan driste meg til å si at klarere førerkortbeslag skal du lete lenge etter. Disse kjøretøyene har de ingenting på en offentlig vei å gjøre.

Nå håper han rånestripene på veien kan fjernes, slik at de ikke er til inspirasjon for andre.

Artikkelen fortsetter under bildene:

Ønsker å opprettholde årelang tradisjon

NRK har snakket med en av arrangørene, som mener arrangementet samler bygda. Han er klar over at det de gjør er ulovlig, men ønsker å opprettholde en tradisjon som har pågått i flere tiår.

– Både små og store i bygda synes dette er artig. Jeg vil påstå at 90 prosent av innbyggerne på Øvrebø setter pris på denne tradisjonen, sier mannen i 20-årene, som ønsker å være anonym.

Lensmann i Vennesla og Iveland, John Tomas Homme, har jobbet i politiet i 20 år, og bekrefter at dette er en kjent aktivitet natt til 17. mai.

– Vi hadde patruljer ute. Planen var at vi skulle holde et øye med dem pinsehelga, men politiet har måttet nedprioritere det.

Lensmannen: – Vi får ikke bukt med det

Han erkjenner at politiet ikke kan være alle steder til enhver tid.

– Det er ikke så lett å ta tak når vi ikke ser det, sier han, og understreker at det er et spørsmål om ressursbruk.

Homme fremhever at politiet kontinuerlig er i direkte kontakt med ungdomsmiljøet.

Lensmann i Vennesla og Iveland, John Tomas Homme. Foto: THOMAS GRØNVOLD

– Vi har bedt dem holde seg borte fra riksveien og tettbygde strøk, men får aldri bukt med det. Det handler ikke bare om ungdommer, men også holdninger også hos foreldre, sier han.

UP-sjef Krogstad mener det lokale politiet må ta tak.

– Sånn kan man rett og slett ikke ha det. Jeg håper vi kan finne ut hvem som har kjørt, og at vi får beslaglagt førerkortene. Kanskje det svir nok til at de skjønner at dette skal gjøres på lukket bane, og ikke offentlig vei.